[pic] | KOMISIJA EVROPSKIH SKUPNOSTI |

Bruselj, 16.7.2009

COM(2009) 364 konč.

Predlog

ODLOČBA SVETA

o dovoljenju Zvezni republiki Nemčiji, da še naprej uporablja ukrep z odstopanjem od člena 168 Direktive 2006/112/ES o skupnem sistemu davka na dodano vrednost

OBRAZLOŽITVENI MEMORANDUM

OZADJE PREDLOGA |

110 | Razlogi za predlog in njegovi cilji V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: Direktiva o DDV), lahko Svet soglasno na predlog Komisije kateri koli državi članici dovoli uporabo posebnih ukrepov z odstopanjem od določb navedene direktive zaradi poenostavitve postopka pobiranja davka na dodano vrednost (DDV) ali preprečitve nekaterih vrst davčnih utaj ali izogibanja plačilu davkov. V dopisu, ki ga je Generalni sekretariat Komisije prejel 19. decembra 2008, je Zvezna Republika Nemčija (v nadaljnjem besedilu: Nemčija) zaprosila za dovoljenje, da še naprej uporablja ukrep z odstopanjem od člena 168 Direktive o DDV. V skladu s členom 395(2) Direktive o DDV je Komisija z dopisom z dne 3. junija 2009 obvestila druge države članice o zahtevi Nemčije. Komisija je z dopisom z dne 9. junija 2009 obvestila Nemčijo, da ima na voljo vse informacije, potrebne za presojo zahtevka. |

120 | Splošno ozadje V skladu s členom 168 Direktive o DDV ima davčni zavezanec pravico, da odbije DDV, obračunan pri nakupu blaga in storitev za namene njegovih obdavčenih transakcij. Z ukrepom odstopanja, za katerega je vložena zahteva za podaljšanje, pa se DDV za blago in storitve, ki jih davčni zavezanec več kakor 90-odstotno uporablja za zasebne ali neposlovne namene, v celoti izvzame od pravice do odbitka. Ta ukrep odstopanja je bil najprej odobren z Odločbo Sveta 2000/186/ES z dne 28. februarja 2000 (UL L 59, 4.3.2000, str. 12) za obdobje do 31. decembra 2002, naknadno podaljšan z Odločbo Sveta 2003/354/ES z dne 13. maja 2003 (UL L 123, 17.5.2003, str. 47) do 30. junija 2004 in potem znova z Odločbo Sveta 2004/817/ES z dne 19. novembra 2004 (UL L 357, 2.12.2004, str. 33) do 31. decembra 2009. Komisija je v svojem predlogu pred Odločbo 2000/186/EGS (COM(1999)690 konč.) že navedla, da je zadevni ukrep skladen s členom 27 Šeste direktive 77/388/EGS (UL L 145, 13.6.1977, str. 1), ki ga je brez vsebinskih sprememb nadomestil člen 395 Direktive o DDV. Komisija je zlasti menila, da odstopanje temelji na potrebi po poenostavitvi postopka za obračunavanje DDV in da v zanemarljivem obsegu vpliva na znesek dolgovanega davka v fazi končne potrošnje. Odstopanje je glede na nespremenjeno stanje in dejstva, na katerih je temeljilo prvotno odstopanje, treba odobriti. Vendar pa je podaljšanje treba časovno omejiti in tako pred obravnavo morebitne nove zahteve za podaljšanje na podlagi ustreznih informacij, ki jih zagotovi Nemčija, oceniti, ali so se navedene okoliščine, ki upravičujejo odstopanje, medtem spremenile. Zato je treba odstopanje omejiti na 31. december 2012. |

130 | Obstoječe določbe na področju, na katero se nanaša predlog Odločba Sveta z dne 19. novembra 2004 o dovoljenju Nemčiji, da uporabi ukrep z odstopanjem od člena 17 Šeste direktive 77/388/EGS o usklajevanju zakonodaje držav članic o prometnih davkih (UL L 357, 2.12.2004, str. 33). |

141 | Usklajenost z drugimi politikami in cilji Unije Se ne uporablja. |

POSVETOVANJE Z ZAINTERESIRANIMI STRANMI IN OCENA UčINKA |

Posvetovanje z zainteresiranimi stranmi |

219 | Ni pomembno. |

Zbiranje in uporaba izvedenskih mnenj |

229 | Zunanje izvedensko mnenje ni bilo potrebno. |

230 | Ocena učinka Namen predloga odločbe je poenostavitev postopka zaračunavanja DDV v zvezi z blagom in storitvami, ki se v zelo veliki meri uporabljajo za neposlovne namene, in ima zato potencialno pozitiven učinek. Vendar bo učinek vsekakor omejen zaradi ozkega obsega odstopanja in njegove časovno omejene uporabe. |

PRAVNI ELEMENTI PREDLOGA |

305 | Povzetek predlaganih ukrepov Odobritev, da Nemčija še naprej uporablja ukrep z odstopanjem od Direktive o DDV v zvezi s popolno izključitvijo iz pravice do odbitka, kadar davčni zavezanec blago in storitve več kakor 90-odstotno uporablja za neposlovne namene. |

310 | Pravna podlaga Člen 395 Direktive o DDV. |

329 | Načelo subsidiarnosti V skladu s členom 395 Direktive o DDV mora država članica, ki želi uvesti ukrepe, ki odstopajo od navedene direktive, pridobiti dovoljenje Sveta v obliki odločbe Sveta. Predlog je zato skladen z načelom subsidiarnosti. |

Načelo sorazmernosti Predlog je v skladu z načelom sorazmernosti iz naslednjih razlogov. |

331 | Ta odločba zadeva dovoljenje, odobreno državi članici na njeno zahtevo, in ne pomeni nobene obveznosti. |

332 | Glede na omejeni obseg odstopanja je posebni ukrep sorazmeren z zadanim ciljem. |

Izbira instrumentov |

341 | Na podlagi člena 395 Direktive o DDV lahko samo Svet na predlog Komisije soglasno odobri odstopanje od skupnih pravil o DDV. Odločba Sveta je najprimernejši instrument, ker je lahko naslovljena na posamezne države članice. |

PRORAčUNSKE POSLEDICE |

409 | Predlog nima posledic za proračun Skupnosti. |

DODATNE INFORMACIJE |

Klavzula o pregledu/reviziji/časovni omejitvi veljavnosti |

533 | Predlog vsebuje klavzulo o časovni omejitvi veljavnosti. |

E-4931 |

Predlog

ODLOČBA SVETA

o dovoljenju Zvezni republiki Nemčiji, da še naprej uporablja ukrep z odstopanjem od člena 168 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1] in zlasti člena 395(1) Direktive,

ob upoštevanju predloga Komisije,

ob upoštevanju naslednjega:

(1) V dopisu, ki ga je Generalni sekretariat Komisije prejel 19. decembra 2008, je Zvezna Republika Nemčija (v nadaljnjem besedilu: Nemčija) zaprosila za dovoljenje, da še naprej uporablja ukrep z odstopanjem od določb Direktive 2006/112/ES, ki ureja pravico do odbitka in je bil prej odobren z Odločbo Sveta 2004/817/ES[2] v skladu s tedaj veljavno Šesto direktivo 77/388/ES[3].

(2) V skladu s členom 395(2) Direktive 2006/112/ES je Komisija z dopisom dne 3. junija 2009 obvestila druge države članice o zahtevku Nemčije. Komisija je z dopisom z dne 9. junija 2009 obvestila Nemčijo, da ima na voljo vse informacije, potrebne za presojo zahtevka.

(3) Namen ukrepa odstopanja je, da se DDV za blago in storitve v celoti izvzame od pravice do odbitka, kadar se uporabljajo več kakor 90-odstotno za zasebne namene davčnega zavezanca ali njegovih zaposlenih ali na splošno za neposlovne namene.

(4) Ukrep odstopa od člena 168 Direktive 2006/112/ES, ki določa splošno načelo pravice do odbitka in je namenjen poenostavitvi postopka za obračunavanje DDV. Ukrep le v zanemarljivem obsegu vpliva na znesek dolgovanega davka v fazi končne potrošnje.

(5) Pravno in dejansko stanje, ki je upravičevalo sedanjo uporabo zadevnega ukrepa za poenostavitev, se ni spremenilo in ostaja isto. Nemčija bi zato tudi v prihodnjem obdobju morala imeti pravico uporabiti ukrep za poenostavitev, vendar za omejeno obdobje do 31. decembra 2012, da se omogoči ocenitev ukrepa.

(6) Odstopanje ne bo imelo negativnih učinkov na lastna sredstva Skupnosti iz DDV −

SPREJELA NASLEDNJO ODLOČBO:

Člen 1

Z odstopanjem od člena 168 Direktive 2006/112/EGS se Nemčiji dovoli, da se DDV za blago in storitve izvzame od pravice do odbitka DDV, kadar se uporabljajo več kakor 90-odstotno za zasebne namene davčnega zavezanca ali njegovih zaposlenih ali na splošno za neposlovne namene.

Člen 2

Ta odločba se uporablja do 31. decembra 2012.

Člen 3

Ta odločba je naslovljena na Zvezno republiko Nemčijo.

V Bruslju,

Za Svet

Predsednik

[1] UL L 347, 11.12.2006, str. 1.

[2] UL L 357, 2.12.2004, str. 33.

[3] UL L 145, 13.6.1977, str. 1.